Mazurek, Milan, poslanec NR SR (2022-03-30):
Vaša vláda je pre Slovenskú republiku obrovským bezpečnostným rizikom. Hovorím to úplne smrteľne vážne. Vy ste ohrozením bezpečnosti všetkých občanov na Slovensku a to ohrozenie stelesňuje minister Mikulec, ktorý je tu dnes odvolávaný a nemá dostatočnú odvahu na to, aby prišiel kritike, ktorú mu chce opozícia adresovať, čeliť. Povedal tu niekoľko trápnych fráz, vyhovoril sa absolútne detinským spôsobom, ušiel za tú stenu dozadu a zrejme si odišiel spolu v objatí s ďalšími dvoma zbabelcami – Igorom Matovičom a Eduardom Hegerom niekde na zasadnutie vlády Slovenskej republiky. Lenže je tragédia pre Slovensko, že práve vy si môžete hovoriť vláda Slovenskej republiky. Keď hovorím o bezpečnostnom riziku, poviem to úplne konkrétne, pretože sa to konkrétne vzťahuje na ministra vnútra. Hovorí sa tu celý deň o utečeneckej kríze na východnej hranici. V spojitosti s touto utečeneckou krízou, pri ktorej na Slovenskú republiku prichádza obrovské množstvo žien a detí, pričom v posledných dňoch to pokleslo, tu ale vidíme a videli sme jeden zásadný problém, a to, že pri manažovaní hraničných kontrol ministerstvo zvolilo úplne jednoduchú taktiku – pustíme všetkých. Všetkých, ktorí na Slovensko chceli prísť, ste sem pustili! Dokonca ľudí, ktorí nemali žiadne doklady! Rečičky o tom, že na Slovensko prichádzali rôzni študenti z Afriky a z Indie, ktorí študovali na Ukrajine, si môžete nechať, pretože ja som na tej východnej hranici vo Vyšnom Nemeckom bol. Niektorí z nich jednoznačne študentami boli. Ale zďaleka nie všetci! A to vám hovorím smrteľne vážne. Ak vidíte mladých chlapcov pofľakovať sa len tak v rifloch hore-dole, nevedia, čo tam robia, nemajú žiadnu batožinu, tak sa pýtam, akí študenti?! Nevedeli ani po ukrajinsky, ale ani po anglicky, ak sa týmto chcete oháňať. Na vlastné oči som to videl a zažil! A preto som šiel za policajtmi a pýtal sa, aký vlastne režim na východnej hranici je. Pretože nikto z nás nemá problém s pomocou ženám a deťom. Nemôžete tento argument proti nám použiť, pretože veľmi dobre viete, ako sa poslanci a členovia hnutia REPUBLIKA stavajú k tejto pomoci a že robíme, čo sa dá. Ale každý z nás si váži bezpečnosť svojich obyvateľov a nikto nie je tak blbý, s výnimkou ministra Mikulca, aby otvoril hranice dokorán a pustil sem každého, dokonca aj ľudí bez dokladov! Ak by sem akýkoľvek islamský terorista s batožinou plnou zbraní podplatil ukrajinských colníkov, čo vôbec nebolo ľahké, či teda ťažké (povedané so smiechom), bolo to práve úplne jednoduché, za sto eur, podľa slov policajtov, bez problémov pustili kohokoľvek, tak na slovenskej strane ho nikto neskontroluje. Pokojne príde, nadiktuje hoc aké meno, aké ho len napadne, zoberú mu odtlačky prstov, nikto mu neskontroluje ani batožinu a prejde sem. Vy neviete, čo všetko sa na územie Slovenskej republiky dostalo. Neviete, koľko drog, koľko zbraní, koľko potenciálnych bezpečnostných rizík tu je. Neviete, kto sa sem dostal, či inžinieri, či lekári, či teroristi, či vrahovia, či násilníci! Nič neviete, lebo ste tých ľudí vôbec nekontrolovali. Teraz sa len smejete v tom OĽANO, ale taký je fakt! Dokonca aj do Denníka N, toho vášho úžasného, ste priznali, že na Slovensko vstupoval každý! Ešte raz, úplne každý! Ja sa vás pýtam, či toto je príčetné správanie sa k občanom Slovenskej republiky. Vy ste vedome, menovite minister vnútra Mikulec, vystavili celé Slovensko bezpečnostnému ohrozeniu! Pustili ste sem každého. Ak v Turecku z táborov od Erdogana nasadol na loď, preplavil sa cez Čierne more a zaplatil prevádzačovi, vystúpil na Ukrajine, za deň bol na slovenských hraniciach, podplatil colníka a išiel na Slovensko. A každý ho sem pustil. Mám overené. Videl som to na vlastné oči. Nikomu batožinu neprehľadávali. Nehovorím vám, že máte žene s troma malými deťmi prehľadávať batožinu, ale keď vidíte niekoho, kto očividne neuteká pred vojnou, keď vidíte mladého chlapca, ktorý nevyzerá ako väčšina ukrajinských obyvateľov, ktorý si ide s nejakou taštičkou, tak je predsa na mieste pozrieť sa, odkiaľ ten človek ide a prečo tu chce ísť, či naozaj uteká pred vojnou. Vy ste pustili každého. Už len za toto mal minister okamžite odstúpiť! Za toto mal okamžite odstúpiť, pretože to je taktiež veľký rozmer nezvládnutia tejto imigračnej krízy. Vôbec neviete, koho ste tu pustili. Fakt neviete! A môžete to zakrývať za čokoľvek, na Slovensku alebo v celej Európskej únii sa vďaka vašej vláde môže pohybovať obrovské množstvo potenciálne nebezpečných osôb, o ktorých vôbec nič nevieme, či niekoho zabili, či niekoho znásilnili, skrátka všetko to, čo som tu doteraz hovoril. Dávali ste doklady na 180-dňový pobyt na území Európskej únie úplne každému bez ohľadu na to, aké nezmyselné meno vám nadiktoval. A voľne ste ho vypustili. Keď nemal doklady, vy ste ho nezobrali do nejakého tábora a zisťovať ďalej jeho totožnosť, pôvod, krajinu, nič! Choď! Choď si, kde chceš, rob si, čo chceš a nemôžete sa teraz za toto skrývať. Nemôžete argumentovať, že ktokoľvek, kto chce tieto skutočnosti kritizovať, je v skutočnosť nejaký človek, ktorý nechce pomáhať ženám a deťom! Pretože na nás tento argument naozaj použiť nemôžete. Pomáhame tým ženám a deťom, ako sa len dá, vyzývame k tomu ľudí, snažíme sa urobiť, čo sa dá, pretože nikto z nás by si s nimi tú situáciu nechcel meniť. Ale pustiť na Slovensko akéhokoľvek islamského teroristu, tak to je úplne nový level, naozaj nový level ohrozenia bezpečnosti Slovenskej republiky, pričom nič vás neobmedzovalo tých ľudí na hranici normálne selektovať a pozerať sa, tohto úplne zrejme nemusíme kontrolovať, pretože je to žena so štyrmi malými deťmi. Tá asi nepatrí do nejakého drogové gangu. Ale túto skupinku piatich mladých, podozrivo vyzerajúcich mužov asi pre istotu skontrolujem. Máte doklady? Odkiaľ ste? Prečo idete? Pred čím utekáte? Načo ste boli na Ukrajine? Čo ste tam robili? Nič. Pustili ste každého. Za toto by mal minister Mikulec okamžite skončiť. Okamžite skončiť a zodpovedať sa pred všetkými obyvateľmi Slovenskej republiky a, vďakabohu, že sa nič vážnejšie, okrem tých šialených incidentov z vlakov, kde niekto hasiacim prístrojom napadol sprievodkyňu alebo kde niektorí zaťahovali ručné brzdy, pohotovostné brzdy, že sa nič vážnejšieho nestalo a že sa, dúfam, verím tomu, nič vážnejšie nestane, pretože pokiaľ mám správne informácie, vy stále na Slovensko púšťate úplne každého. A prízvukujem, ja nemám problém s pomocou ženám a deťom, ale buďme normálni a majme tie štátne hranice. Ak sa doteraz investovalo do ochrany východnej hranice nepredstaviteľné množstvo peňazí, dronov, kamier, štvorkoliek, policajtov, bojovalo sa údajne s pašeráckymi tunelmi, s pašeráckymi sieťami, tak akú dáva logiku potom prísť a povedať: Hurá, poďte všetci, koho ukrajinská strana pustí. Veď to je absolútne choré. Absolútne choré! A nikto normálny to nemôže myslieť vážne. A keď to chcel minister vnútra Mikulec zaklincovať a ukázať celému Slovensku, že je absolútne neschopný, že po dvoch rokoch ako minister vnútra dokázal akurát to, že ten rezort zhumpľoval, že ho zničil, že ho dostal totálne na dno, tak ukázal, že najprv nepomohol dobrovoľníkom, celý čas sa tváril, že problém neexistuje, neprišli ani s finančnou pomocou, neposlali tam nikoho, všetko to, videl som to na vlastné oči, riešili ľudia, ktorí to robili z vlastnej vôle, dobrovoľne, za vlastné peniaze a za pomoci ľudí, ktorí sa chceli k tej pomoci pridať. Štát sa úplne na všetko vykašľal, poslal tam vojakov, samozrejme, tým mladým chlapcom ďakujem, tí prevádzali tých ľudí cez tú hranicu, pomáhali tým ženám s kočíkmi, ale všetko ostatné riešila len dobrovoľnícka sila, ktorá od štátu nemala nič. Vieme dobre, ako sa k nim potom minister Mikulec zachoval. Vieme dobre, akým úplne úbohým, trápnym spôsobom na jeho firmu, na to, aby im tam varila jedlo, namiesto toho, aby tam poslal normálne vojenské jednotky s poľnými kuchyňami, veď vieme veľmi dobre, zrejme museli variť Američanom na tom cvičení, tak nemali čas na pomoc ľuďom, ktorí utekali pred vojnou. A keď mal Mikulec konečne ukázať, že vie ten rezort zorganizovať a pomaly po mesiaci tej utečeneckej krízy ukázať, že ako minister aspoň za niečo stojí, tak si bez akéhokoľvek obstarávania, na základe, a to hovorím úplne vážne, lebo oni to priznali, vy ste to priznali, na základe odporúčania Hegerovho kamaráta z rôznej tej nejakej evanjelikálnej cirkvi, vybral konkrétnu firmu! Toto je riadenie štátu?! Po mesiaci, čo ste tú krízu prakticky ignorovali, nechali ste, aby to došlo do katastrofických rozmerov v Košiciach, vo Vyšnom Nemeckom, v Ubli, jednoducho úplne všade ste si prišli za nejakým evanjelikálnym Hegerovým salarabanda kamarátom a ten povedal, zober tam tú firmu, Roman, to bude dobré, tá firma to vybaví! A tak ste urobili rámcovú zmluvu za dva a pol milióna eur. Ja mám všetky dôvody odsudzovať každé jedno kritické alebo korupčné správanie. Ale keby toto videl Igor Matovič ako opozičný poslanec pri akejkoľvek inej vláde, tak by sa tu hádam rituálne upálil! Tu by stál s takým veľkým transparentom! Púšťal by sa tu do fyzických konfliktov, ako je možné, že ste na základe názoru vášho kamaráta bez súťaže vybrali konkrétnu firmu, ktorá je priamo prepojená s hnutím OĽANO?! Veď to nie je mysliteľné, že by sa niečo takéto v normálnom štáte stalo! A vy to budete podporovať. Vy Mikulcovi zatlieskate, veď to je správne, veď on len rieši veľkokapacitné centrum v Michalovciach, pretože slovenské vojsko, slovenská armáda zrejme nemá kapacity, nemáme poľné nemocnice, nemáme stany, nemáme nič a keď už k tomu dôjde, že tu priznáte, že vlastne nič nemáte, no tak máte perfektnú výhovorku – veď tu boli minulé vlády a tie za to môžu! Po dvoch rokoch vášho vládnutia stále tá istá trápna, úbohá výhovorka. Za dva roky ste neurobili nič, čo mi pripadá, ako ten Pročkov výrok, že on pracuje na hmotnej zodpovednosti politikov. To asi pred rokom povedal. Veľa šťastia pri ďalšej práci! Rozumiete? No toto sa normálny občan Slovenskej republiky, ktorý, ktorému záleží na tom, aby bol ten štát vedený transparentne, zodpovedne, s cieľom pomôcť kvalite jeho života, to sú všetko frázy z vášho programového vyhlásenia, nemôže sa na toto pozerať a povie asi, táto vláda pracuje pre mňa, táto vláda sa snaží, táto vláda si najala svadobnú firmu na to, aby organizovala utečeneckú krízu na východnej hranici. Veď to je absolútna katastrofa! To je také zlyhanie štátu, že Mikulec sa mal sám spakovať. A že si to nemyslím len ja, dokazujú tieto prázdne lavice predo mnou! Vaši vlastní koaliční partneri zo SME RODINA, zo SaS-ky, aj od tých žaluďov, všetci títo ľudia dali od vás ruky preč a povedali, že tu Mikulca obhajovať nebudú. Mikulec sám sa obhajovať nechce, lebo tak trápne sa zrejme cíti, tak odišiel preč. Nie je tu jediný minister! Nesedia tu skoro žiadni poslanci OĽANO, asi traja alebo štyria sa tu nachádzajú v sále, taká je úroveň ministra Mikulca! Nikto ho nechce, nikto sa zaňho nechce postaviť, lebo toto je fatálne zlyhanie, ktoré by bolo absolútne neodpustiteľné v akomkoľvek inom štáte! Len tu by musel byť štát, kde vláda naozaj dodržuje svoje sľuby. Vláda, ktorej predstavitelia toľkokrát hovorili, keď kritizovali tie minulé vlády, že ako v zahraničí odstupujú ministri za úplne trápne prehrešky. Za to všetko, čo napáchal Mikulec, za to, čo sa deje na NAKA, za to, čo sa deje v polícii, už tam dávno byť nemal. Mohol byť na inom mieste, v inom zariadení, ale nie na ministerstve vnútra! Zrejme niekde pred vyšetrovateľom. Vy už nie ste antikorupčné hnutie. Vy nie ste hnutie a vláda, ktorá bojuje proti korupcii. Vy ste korupčné hnutie! Korupčná sekta so štyrmi, či dvadsiatimi, či štyridsiatimi členmi! Vy ste korupčná sekta a každý jeden poslanec, ktorý nebude hlasovať za odvolanie Mikulca, hlasuje vedome, s plným vedomím za odporný druh korupcie, ktorý by ste v minulosti akejkoľvek inej vláde vykričali od rána do večera. Od rána do večera by ste takéto korupčné správanie akejkoľvek inej vláde neustále vykrikovali. A okrem toho, že je minister Mikulec takýto kšeftár a klientelisticky sa správajúci chrapúň a zbabelec, je aj odporný klamár! Na minulej schôdzi minulý týždeň ma tu označil za klamára, keď som povedal, že on ako minister alebo vy ako vláda ste súhlasili s tým, že Slovenská republika priloží ruku k dielu a bude sa spolupodieľať na prerozdelení 40-tisíc afganských imigrantov. On mi tu povedal, že šírim klamstvá, že to nie je pravda! Európska komisia na interpeláciu Milana Uhríka ako europoslanca priamo odpovedala, ktorých pätnásť štátov sa zaviazalo, že bude na svoje územie prijímať afganských imigrantov! A hádajte, čo?! Slovenská republika je medzi nimi! Povedali, že to boli ministri vnútra týchto členských štátov, ktorí sa zaviazali prijímať 40-tisíc afganských imigrantov, že si ich prerozdelia! On tu nehanebne, úplne ako ten najväčší klamár, ako ten najväčší úbožiak, ako trojročný chlapec v materskej škôlke klamal, že to nie je pravda! Vedel, že to je pravda! Vedel, že to takto bolo! Vedel, že to schválil! Alebo ešte môžeme zobrať do úvahy aj tú skutočnosť, že sedí na tej Rade EÚ a nevie, o čom sa hlasuje, že sa pozrie okolo seba a povie si: No aj tí ostatní dávajú ruky hore, tak dám tú ruku hore aj ja! To je úroveň ministra Mikulca! Toho chcete obhajovať? Po tom, čo tu klamal, že Slovenská republika sa na tom mechanizme prerozdeľovania afgánskych imigrantov nebude podieľať, po tom, čo Európska komisia priamo usvedčila tohto človeka, ministra Mikulca, z odporného klamania celého národa, po tom všetkom ho chcete podporiť vo funkcii? To je tá transparentná zodpovedná protikorupčná vláda, ktorú ste na Slovensku chceli zaviesť? Vy sa nehanbíte?! Fakt sa nikto z vás nehanbí hlasovať za podporu takéhoto človeka na takomto vysokom poste? Ako sa dá inak reagovať na to, čo predviedol Mikulec? Už aj keby ste boli najväčší úbožiaci a chceli obhajovať to, že kamarátovej firme dohodíte riešenie migračnej krízy, že dohadzujete kamarátom kšefty za milióny eur, tak ako to bolo pritom neskutočnom, trápnom celoplošnom testovaní, kde ste nakúpili testy od firmy, o ktorej Igor Matovič, taktiež ďalší klamár, tu hovoril, že nepozná toho majiteľa. Nakoniec sa ukázalo, že ten majiteľ je riaditeľ školy, kde chodia Matovičove dcéry, o ktorej hovoril, že práve tú školu si vybral na to, aby otestoval to testovanie žiakov. Ďalší úbohý klamár. A teraz sa ukazuje, že to je OĽANO syndróm, prihadzovať štátne zákazky priamym zadaním bez verejného obstarávania kamarátskym firmičkám a nehovoríme o desiatkach eur, ako tu splietal, 2 000. Hovoríme o miliónoch, o desiatkach miliónov eur. Zneužívate núdzový stav, zneužívate mimoriadnu situáciu na to, aby ste mohli nariaďovať tieto úbohé nákupy priamo, priamym zadaním bez verejného obstarávania. Ste úplní úbožiaci aj v tom zmysle, že ste vydali to neskutočné uznesenie, ktorým dokonca ste si dali právomoc pre okresné úrady, aby mohli priamo do svojich domovov povinne obetovať nejakých „utečencov“, ja sa pýtam ministra Mikulca, keď už túto vec zaviedli, možno ani nevedeli, keď ste si to odhlasovali na vláde, či aj tí afgánski imigranti, ktorých tu chcete naťahať, či aj tých náhodou nebudete chcieť ľuďom povinne natlačiť do domovov. Ja sa pýtam, môže to znieť v tejto chvíli absurdne, ale pri vašej vláde je človek zvyknutý na to, že čokoľvek, čo znie absurdne, sa môže o týždeň stať pravdou, že voľajaký hoax, o ktorom tvrdíte, že je absolútna dezinformácia, sa o týždeň ukáže ako totálna pravda a vy sa ukážete ako úbohí klamári. Je neskutočné vôbec prijať uznesenie, ktorým dávate oprávnenie pre okresné úrady domov ľuďom nasilu vnucovať nejakých imigrantov alebo vojakov. Toto nikdy žiadna vláda neurobila. Bez ohľadu na to, že zatiaľ ku konaniu nedošlo, už len to, že ste vydali takéto uznesenie, že ste si dali takúto právomoc, už len to je úplne zvrátené a šialené a ukazuje to na totalitnú povahu vašej vlády. Absolútne totalitnú povahu vašej vlády. A ešte potom sa musím vyjadriť k tej obhajobe ministra Mikulca, ktorú tu predviedol Igor Matovič. To bolo tak úbohé, tak primitívne, ten jeho slovník, že sa vám z toho ešte zatiaľ nedvíha žalúdok, to mi fakt hlava neberie. Keby sa ktokoľvek iný v akejkoľvek inej vláde v minulosti takto úboho, takto neskutočne prízemne vyjadroval na adresu hockoho v Národnej rade, tak by ste skákali dva metre do vzduchu, ale zrazu vám toto nevadí. Nevadí vám správanie, ktoré je na absolútne primitívnej úrovni a v dedinskej krčme by ho za takéto slová niekto proste vypoklonkoval, zatiaľ čo on si ich tu vedie v parlamente. Tak tento človek povedal, Igor Matovič, že keď opozícia zavládne na Slovensku, tak že tu bude horší režim, jeho slová citujem, ako má Putin v Rusku. Horší režim, ako má ktorýkoľvek diktátor na svete. Ešte raz, on povedal, že ak dnešná opozícia na Slovensku bude vládnuť, tak tu bude horší režim ako u nejakého afrického diktátora, tento človek by mal byť normálne liečený, normálne liečený, vedome, lebo ste to, vy a vaša vláda, je to polícia tohto človeka, je to Národná kriminálna agentúra, ktorá tu zavádza totalitný diktátorský režim, ktorá tu likviduje ľuďom životy, ktorá tu na objednávku ničí a ruinuje ľudí na základe trápnych svedeckých výpovedí jedných kajúcnikov, ktorým ste sľúbili nižšie tresty. Originál štátna korupcia najhrubšieho zrna. Ste to vy, kto zavádza cenzúru, kto vypína nepohodlné médiá bez akýchkoľvek dôkazov, čo vy si vôbec beriete do úst nejakú totalitu, nejaké nedemokratické režimy. Vy ste totalita, vy reprezentujete fašizmus, vy reprezentujete tie najnižšie ľudské pudy, ktoré sa stelesňujú vo vašej úbohej fašistickej vláde. Taká je pravda. A už len skutočnosť, že dnes niekto bude hlasovať za podporu ministra Mikulca, ukazuje na skutočnosť, že ste skutočne korupčné hnutie, hnutie klientelistické, hnutie, ktoré vôbec nemá záujem o to, aby sa na Slovensku žilo ľuďom lepšie, ale len aby ste si napakovali vrecká. A že to robíte, že toto dokážete robiť ešte aj na tejto utečeneckej kríze, to je niečo neuveriteľné. To je fakt niečo neuveriteľné, do akých úrovní ste sa znížili. Nikdy by si občania Slovenskej republiky nevedeli predstaviť, že takto hlboko klesne nejaká vláda. Preto jednoznačne budem hlasovať za odvolanie ministra Mikulca.